Anexa 1 la H.C.L…………………………..
REGULAMENTUL LOCAL
	DE ORGANIZARE ȘI FUNCȚIONARE A COMISIEI DE AVIZARE INTEGRATĂ LA NIVELUL MUNICIPIULUI DROBETA TURNU SEVERIN


CAPITOLUL I
1. DISPOZIŢII GENERALE
Art. 1
Prezentul Regulament local de organizare și funcționare a comisiei de avizare integrată (denumit în continuare ”Regulament”) din cadrul municipiului Drobeta Turnu Severin stabilește componentele obligatorii în următoarea bază legală în conformitate cu prevederile legislației în vigoare; legislația privind transparența decizională în administrația publică și accesul la informațiile de interes public, după caz; stabilește cadrul juridic și administrativ privind organizarea, componența, atribuțiile și modul de funcționare a Comisiei de Avizare Integrată la nivelul Municipiului Drobeta Turnu Severin.
Art.2
(1) Prezentul Regulament stabilește cadrul organizatoric și procedural pentru constituirea, organizarea și funcționarea Comisiei de Avizare Integrată, denumită în continuare C.L.A.I., organizată în cadrul Municipiului Drobeta Turnu Severin.
(2) C.L.A.I. se constituie și funcționează în cadrul administrației publice locale, în scopul asigurării unei analize unitare, coordonate și eficiente a documentațiilor și solicitărilor care, potrivit legii și competențelor stabilite prin actele administrative aplicabile, sunt supuse avizării sau analizei integrate.
(3) Comisia își desfășoară activitatea cu respectarea prevederilor Constituției României, a legislației în vigoare aplicabile administrației publice locale, precum și a actelor administrative emise de autoritățile administrației publice competente.
(4) Prezentul regulament se aplică tuturor membrilor Comisiei, persoanelor desemnate să asigure secretariatul acesteia, precum și specialiștilor sau reprezentanților altor instituții invitați să participe la lucrările Comisiei.
Art. 3
În exercitarea atribuțiilor sale, Comisia urmărește realizarea următoarelor obiective:
a) asigurarea unei analize integrate și unitare a documentațiilor supuse examinării;
b)  eficientizarea colaborării dintre structurile de specialitate ale administrației publice locale și celelalte autorități sau instituții competente;
c)   reducerea timpului necesar analizării documentațiilor, în condițiile respectării termenelor și procedurilor prevăzute de lege;
d)  identificarea, într-o manieră coordonată, a eventualelor neconformități sau aspecte care necesită clarificări ori completări;
e) asigurarea unui cadru transparent și predictibil pentru analiza solicitărilor;
f) formularea unor puncte de vedere și avize în limitele competențelor stabilite prin legislația aplicabilă.
Art. 4.
(1) Comisia analizează documentațiile și solicitările care intră în sfera sa de competență, potrivit legislației în vigoare, hotărârilor Consiliului Local al Municipiului Drobeta Turnu Severin și dispozițiilor emise de Primarul Municipiului Drobeta Turnu Severin, după caz.
(2) Competența Comisiei nu poate aduce atingere atribuțiilor și competențelor stabilite prin lege în sarcina altor autorități sau instituții publice.
(3) Avizarea în cadrul Comisiei nu înlocuiește avizele, acordurile, autorizațiile, certificatele sau aprobările care, potrivit legislației speciale, trebuie emise de autoritățile ori instituțiile competente.
Art. 5.
(1) În îndeplinirea atribuțiilor sale, Comisia poate solicita clarificări, completări sau documente suplimentare, în limitele competențelor sale și cu respectarea termenelor și procedurilor prevăzute de lege.
(2) Solicitările formulate de Comisie se consemnează în documentele aferente lucrărilor analizate și, după caz, în procesul-verbal al ședinței.
(3) Documentațiile incomplete sau care nu permit efectuarea unei analize corespunzătoare pot fi returnate pentru completare, cu indicarea aspectelor care necesită remediere.
2. SCOPUL PREZENTULUI REGULAMENT
(1) Comisia își desfășoară activitatea în baza prezentului regulament și a dispozițiilor legale aplicabile domeniului său de activitate.
(2) Prevederile prezentului regulament se interpretează și se aplică în concordanță cu legislația în vigoare, iar în cazul apariției unor modificări legislative, dispozițiile legale aplicabile prevalează.
a. clarificarea responsabilităților și atribuțiilor membrilor Comisiei și ale structurilor implicate în procesul de avizare;
b. asigurarea unei abordări unitare și interdisciplinare a documentațiilor analizate;
c. facilitarea colaborării și comunicării între compartimentele de specialitate ale Municipiului Drobeta Turnu Severin, instituțiile publice și celelalte entități competente, după caz;
d. identificarea și soluționarea, într-un cadru coordonat, a aspectelor tehnice, administrative și juridice care rezultă din analiza documentațiilor;
e. asigurarea unui proces de avizare predictibil, transparent și fundamentat;
f. respectarea termenelor și procedurilor prevăzute de legislația aplicabilă;
g. creșterea eficienței administrative și reducerea, pe cât posibil, a solicitărilor succesive și necorelate adresate beneficiarilor;
h. asigurarea trasabilității documentelor, observațiilor și soluțiilor formulate în cadrul procesului de analiză.
3. LEGISLAŢIA ÎN BAZA CAREIA S-A ÎNTOCMIT PREZENTUL REGULAMENT
Art. 6
(1) C.L.A.I. își desfășoară activitatea în baza legislației în vigoare privind amenajarea teritoriului, urbanismul și autorizarea executării lucrărilor de construcții.
(2) La data aprobării prezentului regulament, cadrul legal principal îl constituie Legea nr. 169/2026 privind Codul amenajării teritoriului, urbanismului și construcțiilor, precum și actele normative subsecvente adoptate în aplicarea acesteia.
(3) Sunt aplicabile, după caz, dispozițiile:
a. legislației privind administrația publică locală;
b. legislației privind autorizarea executării lucrărilor de construcții, în măsura în care dispozițiile acesteia rămân aplicabile potrivit normelor tranzitorii;
c. legislației privind securitatea la incendiu și protecția civilă;
d. legislației privind protecția mediului;
e. legislației privind sănătatea publică;
f. legislației privind protejarea patrimoniului cultural;
g. legislației privind protecția infrastructurilor și rețelelor tehnico-edilitare;
h. legislației privind semnătura electronică, documentele electronice și arhivarea electronică;
i. legislației privind protecția datelor cu caracter personal;
j. altor acte normative aplicabile obiectului documentației analizate și întreaga legislaţie specifică şi conexă din domeniul urbanismului și amenajării teritoriului.
(4) În cazul modificării legislației incidente, dispozițiile prezentului regulament se vor completa cu noile prevederi. Până la aprobarea prin Hotărâre de Consiliu Local a noii forme a Regulamentului se aplică automat dispozițiile legale noi.
(5) Legislația majoră incidentă:
· Legea nr. 169/2026 privind Codul amenajării teritoriului, urbanismului și construcțiilor, cu modificările și completările ulterioare, precum și cu actele normative subsecvente emise în aplicarea acesteia;
· Ordonanța de urgență a Guvernului nr. 57/2019 privind Codul administrativ, cu modificările și completările ulterioare;
· Legea nr.10/1995 privind calitatea în construcții, republicată, cu modificările și completările ulterioare, în măsura în care dispozițiile acesteia sunt aplicabile procedurii;
· Legea nr. 307/2006 privind apărarea împotriva incendiilor, republicată, cu modificările și completările ulterioare;
· Legea nr.319/2006 a securității și sănătății în muncă, cu modificările și completările ulterioare, după caz;
· Ordonanța de urgență a Guvernului nr. 195/2005 privind protecția mediului, cu modificările și completările ulterioare;
· Legea nr.422/2001 privind protejarea monumentelor istorice, republicată, cu modificările și completările ulterioare, pentru documentațiile care vizează monumente istorice, zone protejate sau zonele de protecție ale acestora;
· Ordonanța Guvernului nr.43/2000 privind protecția patrimoniului arheologic și declararea unor situri arheologice ca zone de interes național, republicată, cu modificările și completările ulterioare, după caz;
· Legea nr.123/2012 a energiei electrice și a gazelor naturale, cu modificările și completările ulterioare, după caz;
· Legea serviciilor comunitare de utilități publice nr.51/2006, republicată, cu modificările și completările ulterioare;
· Ordonanța de urgență a Guvernului nr.79/2018 privind unele măsuri în domeniul comunicațiilor electronice, precum și legislația specifică aplicabilă rețelelor de comunicații electronice, după caz;
· Regulamentul (UE) 2016/679 al Parlamentului European și al Consiliului din 27 aprilie 2016 – Regulamentul general privind protecția datelor (GDPR), în ceea ce privește prelucrarea datelor cu caracter personal în cadrul procedurilor administrative;
CAPITOLUL II
STRUCTURA ŞI PERSOANELE CU ATRIBUŢII ÎN APLICAREA PREZENTULUI REGULAMENT
Art. 7
(1) C.L.A.I. se organizează în cadrul aparatului de specialitate al Primarului Municipiului Drobeta Turnu Severin.
(2) C.L.A.I. este condusă și convocată de arhitectul-șef al Municipiului Drobeta Turnu Severin, în calitate de președinte al comisiei. Membrii comisiei sunt numiți de către conducătorii instituțiilor și organismelor implicate în procesul de avizare.
(3) Exercitarea acestei calități și atribuțiile aferente se realizează în conformitate cu actul administrativ prin care este constituită comisia, precum și cu prevederile legislației aplicabile în materie. 
(4) În situația în care, prin actul administrativ de constituire, este prevăzută în mod expres desemnarea unei alte persoane în funcția de președinte sau stabilirea unei modalități diferite de coordonare, se vor aplica dispozițiile respective, cu respectarea cadrului legal în vigoare.
(5) Secretariatul C.L.A.I. este asigurat de personalul din cadrul structurii de specialitate în domeniul urbanismului și autorizării executării lucrărilor de construcții.
(6) Comisia locală de avizare integrată a documentațiilor de amenajare a teritoriului și de urbanism lucrează în plen, în format fizic la sediu sau online, și adoptă decizii pe baza exprimării punctului de vedere al membrilor comisiei.
(7) Pentru activitatea prestată, membrii comisiei au drept la indemnizație de ședință, al cărei cuantum se stabilește prin hotărâre a consiliului local al Municipiului Drobeta Turnu Severin.
Art.8
(1) C.L.A.I. este alcătuită din:
a. președinte – arhitectul-șef al Municipiului Drobeta Turnu Severin;
b. secretariat – personal desemnat din cadrul structurii de specialitate;
c. specialiști din cadrul aparatului de specialitate al Primarului Municipiului Drobeta Turnu Severin, în funcție de natura documentației;
d. ministerul responsabil în domeniul transporturilor și infrastructurii, prin reprezentanții unităților aflate în subordinea/sub autoritatea Ministerului care administrează infrastructurile de transport de interes național implicate, respectiv Autoritatea Aeronautică Civilă Română, în exercitarea atribuțiilor ce-i revin conform art. 87 alin. (1) din Legea nr. 21/2020 privind Codul aerian, cu modificările și completările ulterioare, după caz;
e. Autoritatea Națională pentru Administrare și Reglementare în Comunicații - ANCOM;
f. Agenția Națională pentru Arii Naturale Protejate;
g. direcția silvică;
h. direcția agricolă județeană;
i. filiala teritorială a Agenției Naționale pentru Îmbunătățiri Funciare;
j. Administrația Națională Apele Române, prin unitățile aflate în subordine;
k. Inspectoratul pentru situații de urgență județean;
l. direcția de sănătate publică;
m. Agenția Națională de Cadastru și Publicitate imobiliară, prin oficiile teritoriale;
n. administratorul ariei naturale protejate;
o. operatorul regional sau local, după caz, al serviciilor publice de alimentare cu apă și canalizare;
p. operatorii de distribuției a energiei electrice și gaze naturale, prin structurile regionale sau locale, după caz;
q. alți operatori de servicii de utilități publice și operatori din domeniul energiei electrice și gazelor naturale;
r. operatorii serviciului de iluminat public;
s. operatorii serviciului de apă, apă uzată și canalizare.
(2) Componența comisiei locale de avizare integrată a documentațiilor de urbanism se poate completa și cu reprezentanți ai altor instituții ori societăți/companii naționale pe lângă cele prevăzute la alin. (1), după caz, în funcție de documentația de amenajare a teritoriului sau documentația de urbanism supusă avizării, precum și, cu statut de invitați, în cazul documentațiilor cu incidență în activitatea acestora, reprezentanți ai instituțiilor din SNAOPSN interesate.
(3) Membrii externi ai C.L.A.I. sunt desemnați de instituțiile, autoritățile, operatorii sau entitățile pe care le reprezintă, în baza solicitării Municipiului Drobeta Turnu Severin și, după caz, a protocoalelor de colaborare încheiate.
(4) Componența nominală a C.L.A.I. se aprobă prin dispoziție a Primarului Municipiului Drobeta Turnu Severin și se actualizează ori de câte ori este necesar.
Art.9
(1) Participarea reprezentanților emitenților de avize și acorduri se realizează în limitele competențelor legale ale instituțiilor sau operatorilor pe care aceștia îi reprezintă.
(2) Pentru fiecare categorie de aviz sau acord se va desemna, pe cât posibil, un reprezentant titular și un înlocuitor, în baza cererii din partea primariei , respectiv adresa de nominalizare reprezentant.
(3) Schimbarea reprezentantului se comunică în scris Municipiului Drobeta Turnu Severin.
Art. 10
C.L.A.I. are următoarele atribuții principale:
a. primește și verifică documentațiile depuse de solicitanți;
b. verifică existența documentelor minime necesare pentru declanșarea procedurii;
c. identifică avizele și acordurile care trebuie solicitate potrivit certificatului de urbanism;
d. transmite documentațiile către emitenții competenți;
e. urmărește respectarea termenelor legale de emitere a avizelor și acordurilor;
f. centralizează avizele și acordurile primite;
g. comunică solicitantului eventualele solicitări de completare;
h. supune documentația spre analiză C.L.A.I.;
i. formulează propunerea privind emiterea Avizului Integrat;
j. încărcarea acesteia pe Platforma Națională de Planificare Urbană și Teritorială și autorizare a construirii;
k. păstrează evidența și trasabilitatea tuturor documentelor;
l. arhivează documentația potrivit legislației aplicabile;
m. realizează și alte atribuții prevăzute de legislația în vigoare.
Art. 11
Președintele C.L.A.I.:
a. coordonează activitatea comisiei;
b. convoacă și conduce ședințele C.L.A.I.;
c. stabilește ordinea de zi;
d. urmărește respectarea termenelor procedurale;
e. asigură colaborarea dintre structura de specialitate a Municipiului Drobeta Turnu Severin și emitenții de avize;
f. dispune măsurile administrative necesare desfășurării activității C.L.A.I.;
Art. 12
Secretariatul C.L.A.I. asigură:
a. primește documentele și înregistrează documentațile ;
b. verificarea administrativă preliminară;
c. întocmirea și transmiterea solicitărilor către emitenții de avize;
d. convocarea membrilor în baza ordinii de zi comunicată de către președinte;
e. solicită, după caz, desemnarea sau înlocuirea reprezentanților emitenților;
f. pregătirea documentațiilor pentru ședințe;
g. întocmirea proceselor-verbale în urma desfășurării ședinței ;
h. centralizarea avizelor și acordurilor, precum și a documentelor ședințelor C.L.A.I;
i. urmărirea termenelor;
j. redactarea documentelor;
k. comunicarea documentelor către solicitant;
l. evidențierea electronică și fizică a documentațiilor;
m. arhivarea documentelor.
CAPITOLUL III
DEPUNEREA, VERIFICAREA ȘI CIRCUITUL DOCUMENTAȚIEI ÎN CADRUL C.L.A.I.
Art.13
(1) Solicitantul poate solicita obținerea avizelor și acordurilor prin intermediul C.L.A.I., în condițiile legii.
(2) Documentația se depune în formatul și prin modalitatea stabilite de legislația în vigoare și de procedurile administrative ale Municipiului Drobeta Turnu Severin.
(3) Documentele electronice vor fi semnate cu tipul de semnătură electronică prevăzut de legislația aplicabilă.
Art. 14
La primirea documentației, secretariatul C.L.A.I. verifică:
a. existența cererii;
b. identificarea solicitantului;
c. identificarea imobilului;
d. existența certificatului de urbanism;
e. existența documentației tehnice solicitate;
f. existența documentelor necesare emiterii fiecărui aviz ;
g. achitarea taxelor și tarifelor datorate, atunci când acestea sunt exigibile la momentul respectiv.
Art.15
(1) În cazul în care documentația depusă este incompletă, necesită clarificări tehnice sau modificări, ca urmare analizei în comisia de avizare integrată, i se vor transmite solicitantului, o singură dată, toate condițiile specifice de avizare solicitate de membrii comisiei, într-un act de comunicare integrat.
(2) Avizul unic integrat de la nivel local se emite în termen de maximum 15 zile lucrătoare de la data înregistrării documentației complete și care îndeplinește toate condițiile specifice de avizare formulate de fiecare membru al comisiei locale de avizare integrată a documentațiilor de amenajare a teritoriului și de urbanism, în raport cu atribuțiile instituțiilor, respectiv organizațiilor sau organismelor pe care le reprezintă.
(3) Avizul unic integrat se emite pe baza procesului-verbal al ședinței comisiei locale de avizare integrată a documentațiilor de amenajare a teritoriului și urbanism, care este semnat de fiecare membru în parte și în care se consemnează votul și observațiile membrilor, devenind anexă a acestuia. Avizul unic integrat se semnează de către secretariatul comisiei și arhitectul-șef menționat la alin. (1). 
Art.16
(1) În urma depunerii documentației, secretariatul transmite documentele către fiecare emitent competent, potrivit certificatului de urbanism.
(2) Emitentul analizează documentația exclusiv în limitele competenței sale legale și comunică avizul sau acordul prin intermediul circuitului stabilit.
(3) Avizul, acordul sau alte documente emise de autorități publice necesare autorizării executării lucrărilor de construcții pot fi favorabile, favorabile cu condiții, nefavorabil sau poate conține solicitări de completare, în condițiile legislației specifice. 
(4) Emitenții au obligația să respecte termenele legale aplicabile procedurii.
(5) Secretariatul C.L.A.I. urmărește termenele și transmite, după caz, notificări privind apropierea sau depășirea acestora.
(6) Depășirea termenului de către un emitent nu modifică răspunderea legală a acestuia și nu poate fi imputată secretariatului C.L.A.I.
CAPITOLUL IV
PRINCIPIILE DE ORGANIZARE ȘI DESFĂȘURARE A ACTIVITĂȚII C.L.A.I.

Art.17
(1) C.L.A.I. se întrunește ori de câte ori este necesar pentru soluționarea documentațiilor aflate în procedură, în baza convocării adresată de către președintele, dar nu mai târziu de maximum 60 de zile calendaristice de la înregistrarea documentației, prin membrii comisiei locale de avizare integrată a documentațiilor de amenajare a teritoriului și de urbanism analizează documentația depusă și transmit condițiile specifice de avizare.
(2) Ședințele se convoacă de președintele C.L.A.I. prin intermediul secretariatului.
(3) Convocarea poate fi realizată prin mijloace electronice.
Art.18
(1) Membrii C.L.A.I. analizează documentațiile numai în limita competențelor profesionale și instituționale.
(2) Membrii au obligația să formuleze observații clare, motivate și raportate la prevederile legale aplicabile.
(3) Nu se pot impune solicitantului condiții care exced competențelor legale ale membrului sau instituției reprezentate.
Art. 19
(1) Pentru fiecare documentație se va întocmi o fișă de circuit care va cuprinde: 
a. numărul de înregistrare;
b. solicitantul;
c. imobilul;
d. obiectul investiției;
e. certificatul de urbanism;
f. lista avizelor și acordurilor;
g. data transmiterii către fiecare emitent;
h. data primirii răspunsului;
i. observațiile emitenților;
j. situația finală a documentației.
(2) Fișa de circuit face parte din dosarul administrativ.
CAPITOLUL V
EMITEREA AVIZULUI INTEGRAT 
Art.20
(1) După obținerea avizelor și acordurilor necesare, secretariatul întocmește dosarul pentru emiterea avizului.
(2) Avizul se emite în condițiile legislației în vigoare, pe baza documentelor emise de autoritățile și entitățile competente.
Art.21
Avizul integrat va cuprinde, după caz:
a. datele de identificare ale solicitantului;
b. datele de identificare ale imobilului;
c. obiectul lucrării;
d. identificarea certificatului de urbanism;
e. lista avizelor și acordurilor obținute;
f. condițiile obligatorii stabilite prin acestea;
g. mențiunile prevăzute de legislația aplicabilă;
h. semnăturile persoanelor competente.
Art.22
(1)Participarea membrilor în cadrul comisiei de avizare integrată și transmiterea punctului 
de vedere sunt obligatorii. Dacă aceste condiții nu sunt îndeplinite, se consideră că acordul tacit a fost exprimat asupra documentației de urbanism supuse avizării.
(2) Prevederile alin. (1) nu se aplică instituțiilor din SNAOPSN, al căror acord/aviz/punct de vedere este obligatoriu în vederea emiterii avizului unic. În cazul depășirii termenului impus pentru exprimarea punctului de vedere, instituțiile din SNAOPSN notifică comisiile de avizare integrată în timp util cu privire la perioada necesară eliberării unui răspuns.
(3) Pentru entitățile avizatoare care nu au reprezentanți în comisia de avizare integrată, în situația neemiterii solicitărilor de clarificare, modificare sau completare sau a avizelor cu sau fără condiții sau a adresei de respingere în termenele prevăzute de prezentul cod, documentația depusă se consideră completă și corectă, iar avizele se consideră a fi acordate tacit. Avizele eliberate după invocarea acordării tacite de către beneficiar nu produc efecte juridice.
(4) Prin excepție de la prevederile alin. (3), documentațiile depuse spre avizare la instituțiile din SNAOPSN nu pot fi considerate ca fiind complete și conforme în situația neemiterii solicitărilor de clarificare, modificare sau completare sau a avizelor cu sau fără condiții sau a adresei de respingere, iar avizele de la aceste instituții nu pot fi considerate ca fiind emise la împlinirea termenelor reglementate prin proceduri specifice, prin avizare tacită.
(5) Avizul de inițiere și avizul arhitectului-șef nu pot fi considerate ca fiind emise tacit.
CAPITOLUL VI
MODUL ÎN CARE SE VA FACE EVIDENȚA ȘI DOCUMENTAREA ACTIVITĂȚII C.L.A.I.
Art. 23
Pentru fiecare ședință se întocmește proces-verbal care va cuprinde cel puțin:
a. data și locul/modalitatea desfășurării ședinței;
b. membrii prezenți;
c. documentațiile analizate;
d. observațiile formulate;
e. concluziile;
f. eventualele opinii distincte;
g. semnăturile persoanelor competente.
Art. 24
Secretariatul păstrează un registru electronic al documentațiilor analizate de C.L.A.I.
Registrul va cuprinde cel puțin numărul de înregistrare, data, solicitantul, obiectul investiției, imobilul, stadiul procedurii și soluția.
CAPITOLUL VII
TAXE ȘI TARIFE
Art.25
(1) Taxele și tarifele aferente avizelor se stabilesc și se percep potrivit legislației aplicabile și reglementărilor emitenților.
(2) C.L.A.I. nu poate modifica cuantumul taxelor și tarifelor stabilite legal de emitent.
(3) Secretariatul comunică solicitantului obligațiile de plată, potrivit procedurii aplicabile.

CAPITOLUL VIII
DESFĂŞURAREA COOPERĂRII INSTITUȚIONALE ȘI PROTOCOALELE DE COLABORARE
Art.26
(1) Pentru asigurarea funcționării eficiente a C.L.A.I., Municipiul Drobeta Turnu Severin poate încheia protocoale de colaborare cu autoritățile, instituțiile publice, operatorii și administratorii de rețele care participă la procedură.
(2) Protocoalele vor stabili, după caz:
a. modalitatea de transmitere a documentațiilor;
b. persoanele de contact;
c. termenele de lucru;
d. modalitatea de comunicare electronică;
e. formatul documentelor;
f. modalitatea de transmitere a solicitărilor de completare;
g. modalitatea de transmitere a avizelor și acordurilor;
h. responsabilitățile părților.
CAPITOLUL IX
INTEGRITATEA, IMPARȚIALITATEA ȘI RĂSPUNDEREA ÎN ACTIVITATEA C.L.A.I.
(1) Membrii Comisiei își exercită atribuțiile cu respectarea dispozițiilor legale referitoare la incompatibilități, conflicte de interese și integritate.
(2) Membrul care se află într-o situație de conflict de interese sau într-o altă situație de natură să îi afecteze imparțialitatea are obligația de a informa de îndată președintele Comisiei și de a nu participa la analiza și luarea deciziei cu privire la documentația respectivă, în condițiile legii.
(3) Participarea specialiștilor sau a reprezentanților altor instituții la lucrările Comisiei se realizează în condițiile stabilite prin prezentul regulament și cu respectarea competențelor legale ale acestora.
CAPITOLUL X
DIGITALIZAREA ȘI COMUNICAREA ELECTRONICĂ
Art.30
(1) Activitatea C.L.A.I. se realizează cu prioritate prin mijloace electronice, în măsura în care legislația permite.
(2) Documentele electronice sunt gestionate astfel încât să fie asigurate autenticitatea, integritatea, trasabilitatea și securitatea acestora.
(3) Corespondența electronică oficială se realizează prin adresele și platformele instituționale aprobate.
Art.31
În cazul în care legislația instituie sau impune utilizarea unei platforme naționale ori locale pentru procedurile de autorizare, C.L.A.I. va utiliza platforma respectivă în condițiile stabilite prin actele normative aplicabile.
CAPITOLUL XI
ARHIVAREA ȘI PROTECȚIA DATELOR
Art.32
(1) Documentațiile C.L.A.I. se arhivează potrivit nomenclatorului arhivistic și legislației aplicabile.
(2) Datele cu caracter personal sunt prelucrate exclusiv în scopul îndeplinirii atribuțiilor legale și administrative ale Municipiului Drobeta Turnu Severin.
(3) Lucrările Comisiei se consemnează în procese-verbale, care cuprind cel puțin data și locul desfășurării ședinței, membrii prezenți, documentațiile analizate, principalele observații formulate și rezultatul analizei.
(4) Documentele întocmite în cadrul activității Comisiei se păstrează și se arhivează potrivit legislației aplicabile și procedurilor interne ale Municipiului Drobeta Turnu Severin.
(5) Accesul la documentele Comisiei se realizează cu respectarea legislației privind transparența decizională, accesul la informațiile de interes public, protecția datelor cu caracter personal și arhivarea documentelor.
CAPITOLUL XII
DISPOZIŢII FINALE
Art.33
(1) Documentațiile aflate în procedură la data intrării în vigoare a prezentului regulament se soluționează potrivit normelor tranzitorii prevăzute de legislația aplicabilă.
(2) În cazul în care, pe durata aplicării prezentului regulament, sunt adoptate acte normative care modifică procedura de emitere a avizului integrat, dispozițiile legale noi se aplică cu prioritate.
Art.34
Componența nominală a C.L.A.I., precum și înlocuirea membrilor acesteia se stabilesc prin dispoziție a Primarului Municipiului Drobeta Turnu Severin.
Art.35
Prezentul regulament se completează cu prevederile actelor normative în vigoare aplicabile domeniului amenajării teritoriului, urbanismului, autorizării executării lucrărilor de construcții și administrației publice.
Art.36
Prezentul regulament intră în vigoare la data stabilită prin actul administrativ prin care este aprobat, dar nu mai târziu de 45 de zile de la data publicării în Monitorul Oficial, a Legii privind codul amenajării teritoriului, urbanismului și construcțiilor și se aplică până la modificarea sau abrogarea acestuia.

